Ένα συγκλονιστικό ντοκουμέντο από την στιγμή της σύλληψης του σκηνοθέτη Δημήτρη Ινδαρέ στην ταράτσα του σπιτιού του στο Κουκάκι έφερε στη δημοσιότητα το δελτίο ειδήσεων του OPEN και ο δημοσιογράφος Μαρίνος Αλειφέρης. Πρόκειται για μια ηχητική καταγραφή των όσων έλεγε ο σκηνοθέτης τη στιγμή της σύλληψης.

"Το δέσιμο είναι ταπείνωση, γιατί κανείς δεν σας έχει αντισταθεί. Είναι ταπείνωση. Λύστε με γιατί δεν μπορώ άλλο. Αμέσως. Η φυσική κατάσταση είναι να είμαστε ελεύθεροι και να μην υπακούμε σε κανένα μίσος. Κανενός αναρχικού. Σαν αναρχικοί συμπεριφέρεστε. Που καίνε τα μαγαζιά έτσι από καπτρίτσιο. Από ιδεοληψία. Αυτό που κάνετε είναι χειρότερο. Γιατί μας έχετε δεμένους. Δεν σας αντιστέκεται κανείς" ακούγεται να λέει ο σκηνοθέτης, ενώ λίγο αργότερα αναφέρει:

"Είναι τραγικό αυτό που συμβαίνει. Δεν τους έχουμε μειώσει, δεν τους έχουμε βρίσει, δεν τους έχουμε επιτεθεί. Μας έχουν επιτεθεί, μας έχουν δείρει. Μου έχουν σπάσει τα γυαλιά και ένα ακουστικό βαρυκοϊας έχει εξαφανιστεί. Περνάνε μέσα από το σπίτι μας χωρίς την άδεια του ιδιοκτήτη. Είναι ντροπή. Σαν κλέφτες. Είναι στο σπίτι η γυναίκα μου μόνη της. Δεν έχουν το δικαίωμα να μπουν από την ταράτσα του σπιτιού, σαν κλέφτες. Στην γυναίκα μου που είναι μόνη κάτω"

"Καμαρώστε μας όλους, την κατάντια μας εδώ. Αυτή είναι η Ελλάδα, ένας διαρκής εμφύλιος. Όπου οι μεν βασανίζουν τους δε, με εναλασσόμενους ρόλους. Τελείωσε ο παραλογισμός με τους αναρχικούς και τώρα έρχεται ο παραλογισμός με αυτούς που ήρθανε να..."

Δείτε το ρεπορτάζ του OPEN με το ηχητικό ντοκουμέντο εδώ:

Υπενθυμίζεται ότι ο σκηνοθέτης συνελήφθη μαζί με τους δύο γιους του μέσα στο ιδιόκτητο σπίτι του στο Κουκάκι, οδηγήθηκε στον εισαγγελέα ο οποίος άσκησε ποινική δίωξη για τα αδικήματα, ανά περίπτωση, της βίας κατά υπαλλήλων, διατάραξης λειτουργίας υπηρεσίας, επικίνδυνης σωματικής βλάβης κατά συρροή σε βάρος αστυνομικών, απείθειας, παράνομης οπλοκατοχής, εξύβρισης και απόπειρας παράνομης βίας.

«Έχει δημιουργηθεί μεγάλη ένταση σχετικά με το θέμα, πράγμα που είναι έξω από τις επιθυμίες μας. Μεγάλο μας παράπονο είναι ότι δεν είχαμε καμία ανάμειξη σε αυτά για τα οποία κατηγορηθήκαμε. Όταν καταλαγιάσει όλο αυτό θα μπουν τα πράγματα στις πραγματικές τους διατάσεις όμως το να υπάρχει μία πόλωση εξωφρενική, οδηγεί στο να χαθεί το νόημα και πολλά άλλα πράγματα» ανέφερε ο σκηνοθέτης στις πρώτες του δηλώσεις.

Η δίκη αναμένεται να γίνει αύριο ενώπιον του Αυτόφωρου Τριμελούς Πλημμελειοδικείου.

Οι πιο πρόσφατες Ειδήσεις



Διαβάστε πρώτοι τις Ειδήσεις για ό,τι συμβαίνει τώρα στην Ελλάδα και τον Κόσμο στο thetoc.gr